આણંદ શહેર પોલીસ મથકમાં વર્ષ ૨૦૧૫માં એક મહિલા વિરુદ્ધ તેના માસીએ કૌટુંબિક કારણોને લઈને અરજી કરી હતી. પરંતુ કહેવાય છે કે આ કૌટુંબિક કારણોમાં કેટલીક વાંધાજનક બાબતો હોઇ પોતાના વિરુદ્ધ થયેલી અરજીનો નિકાલ કરવા માટે આ મહિલા પ્રયત્ન કરતા હતા. તે વખતે આણંદ શહેર પોલીસ મથકના ડી-સ્ટાફ (ડિટેક્શન સ્ટાફમાં) ફરજ બજાવતા પોલીસ કોન્સ્ટેબલ દિગ્વિજય સિંહ ઊર્ફે દીગુ હમીરસિંહ ડોડિયા અને ખાનગી માણસ સમીર નિરંજન પટેલે આ મહિલાને અરજીનો નિકાલ કરવા માટે ત્રણ લાખ રૂપિયા થશે તેમ જણાવ્યું હતું. જેથી મહિલાએ આનાકાની કરતાં આખરે રૂપિયા એક લાખમાં અરજીની પતાવટ કરવાનો સોદો નક્કી થયો હતો જે પૈકીના રૂ.૨૦ હજાર પ્રથમ ચૂકવી દેવાયા હતા. જ્યારે બાકીના રૂ.૮૦ હજાર માટે આણંદ ટાઉન પોલીસ મથકના કોન્સ્ટેબલ દિગ્વિજયસિંહ હમીરસિંહ ડોડિયા અને સમીર નિરંજન પટેલ આ મહિલાને ફોન કરીને બાકીના રૂ.૮૦ હજાર ચૂકવી આપવા ઉઘરાણી કરતા હતા. જેથી આ મહિલાએ દિગ્વિજયસિંહ અને સમીરના ફોન કોલ રેકોર્ડિંગ કરી લીધા હતા અને એસીબીમાં રજૂઆત કરી હતી. એસીબીએ ફોન રેકોર્ડિંગ એફએસએલ તપાસ કરાવતા રૂ.૮૦ હજારની માગણી કરનાર પોલીસ કોન્સ્ટેબલ દિગ્વિજયસિંહ અને સમીરનો જ અવાજ હોવાનું જણાઇ આવતાં ગુરુવારે નડિયાદ એસીબી દ્વારા આણંદ ટાઉન પોલીસ મથકના પોલીસ કોન્સ્ટેબલ દિગ્વિજયસિંહ હમીરસિંહ ડોડીયા અને તેના ખાનગી ફોલ્ડર સમીર નિરંજન પટેલને લાંચ સ્વીકારવાના અને લાંચ માંગવાના આરોપસર ધરપકડ કરી આગળની કાર્યવાહી હાથ ધરી છે.